4กองทุนLTFกสิกรปันผลกว่า900ล้าน
บลจ.กสิกรไทยใจป้ำจ่ายปันผลกองทุน LTF  4 กองทุนกว่า 900 ล้านบาท
8 มี.ค. 2555

บลจ.กสิกรไทยใจป้ำจ่ายปันผลกองทุน LTF  4 กองทุนกว่า 900 ล้านบาท
นายอำพล โพธิ์โลหะกุล  ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า  บลจ. กสิกรไทย จะจ่ายเงินปันผล กองทุนรวมหุ้นระยะยาว (LTF) จำนวน 4 กองทุน สำหรับผลการดำเนินงานตั้งแต่ 1 ก.ย. 2554 – 29 ก.พ. 2555  ประกอบด้วย กองทุนเปิดเค 20  ซีเล็คท์หุ้นระยะยาวปันผล (K20SLTF) และกองทุนเปิดเค โกรทหุ้นระยะยาวปันผล (KGLTF)  จ่ายเงินปันผลในอัตรากองทุนละ 0.53 บาทต่อหน่วย  คิดเป็นอัตราผลตอบแทนจากเงินปันผล (Dividend Yield) ที่ 3.71% และ 3.39%  ตามลำดับ 
กองทุนเปิดเค หุ้นระยะยาวปันผล (KDLTF) ซึ่งจะจ่ายปันผลในอัตรา 0.59 บาทต่อหน่วย  คิดเป็นอัตราผลตอบแทนจากเงินปันผล  3.40%  และกองทุนเปิดเค 70:30 หุ้นระยะยาวปันผล (K70LTF) จ่ายในอัตรา 0.34 บาทต่อหน่วย คิดเป็น อัตราผลตอบแทนจากเงินปันผลที่ 2.24%   โดยทุกกองทุนข้างต้นจะจ่ายเงินปันผลให้แก่ผู้ลงทุนที่มีรายชื่อในสมุดทะเบียน ณ เวลา 08.00 น. ของวันที่ 29 ก.พ.2555 กำหนดจ่ายเงินในวันที่ 14 มี.ค.นี้ รวมมูลค่าเงินปันผล 908 ล้านบาท   
นายอำพล กล่าวว่า บลจ.กสิกรไทยยังมองแนวโน้มตลาดหุ้นไทยในทิศทางบวก โดยได้รับปัจจัยบวกจากเศรษฐกิจไทยที่มีปัจจัยพื้นฐานดีขึ้นกว่าที่คาดการณ์ไว้และคาดว่าจะมีเม็ดเงินไหลเข้ามาในตลาดหุ้นประเทศตลาดเกิดใหม่โดยเฉพาะประเทศไทยอีกมาก หลังจาสหรัฐยังคงดอกเบี้ยอยู่ระดับต่ำ ประกอบกับมาตรการช่วยเหลือกรีซคลี่คลายขึ้น โดยคาดการณ์ดัชนีหุ้นปลายปีที่ 1,250-1,300 จุด